MOKANDA NA YAKOBO
Mbɔte na ngai Yakobo, moombo na Njambe mpe na Nkolo Yesu Masiya, na bino mabota jomi-na-mibale na lipalangana.
2 Bandeko na ngai, bókanisa ete ejali bobele esengɔ wana ekwei bino kati na komekama na mitindo mingi. 3 Boyebi ete komekama na kondima na bino ekoyeisa mpiko. 4 Nde tika ete mpiko ékokisa mosala na yango ete bójala basembwi mpe babɔngi, kojanga elɔkɔ te. 5 Sɔkɔ mɔkɔ na bino ajangi mayele, álɔmba Njambe oyo akopesaka na bato yɔsɔ na kopesa malamu, oyo mpe akopamelaka te; mpe makopesemela ye. 6 Nde álɔmba na kondima, na kolɔmba na ntembe te, mpɔ ete oyo akobetaka ntembe akokani na mbɔnge na mai kotindama na mopepe mpe kotambwisama. 7 Tika moto yango ábanjaka te ete akojua elɔkɔ epai na Nkolo,— 8 ye mobali na mitema mibale, na mokakatano na bitambweli na ye yɔsɔ.
9 Tika ete Ndeko mosɔkemi ásepela na kotombwa na ye; 10 nde mojui ásepela na kosɔkema na ye, mpɔ ete akolimwa lokola fololo na esobe. 11 Moi ebimi, engali, ekaokisi esobe, mpe fololo na yango ekwei, kitɔkɔ na yango ebebi ; bongo mpe mojui akobeba na bitambweli na ye.
12 Esengɔ na moto oyo akoyikaka mpiko kati na komekama, mpɔ ete esili ye kolonga, akojua motole na bomɔi molakaki Nkolo na bango bakolingaka ye. 13 Tika moto oyo ajali komekama áloba te ete: Najali komekama na Njambe. Mpɔ ete Njambe akoki kokosama na mabe te, mpe ye akokosaka moto te. 14 Moto na moto oyo akomekamaka, mpɔ na kobendama mpe kolengolama na mposa na ye mɔkɔ mabe; 15 na nsima esili mposa yango kojua jemi, eboti lisumu; mpe esili lisumu yango kokola, liboti kufa.
16 Bandeko na ngai na bolingo, bókosama te! 17 Makabo yɔsɔ malamu, na makabo yɔsɔ mabɔngi, makoutaka na Likolo, makokitaka na mboka na Tata na moi. Ye ajali na kobongwana te, sɔkɔ na komisenja mokemoke te. 18 Na mokano na ye mɔkɔ abotaki biso na liloba na sɔlɔ ete tójala lokola mbuma na liboso na bilɔkɔ bijalisi ye.
19 Bandeko na ngai na bolingo, boyebi boye. Tika moto na moto ájala na koyoka nɔki, na koloba nɔki te, na koyoka nkele nɔki te. 20 Mpɔ ete nkele na bato ekosalaka boyengebene na Njambe te. 21 Na boye bólongola mpɔ yɔsɔ na mbindo, na litondi na mabe; nde na bopɔlɔ bónyangela mateyo makonami kati na bino, makoki na kobikisa milimo na bino.
22 Bójalaka nde batosi na mateyo, bobele bayoki komiji- mbisaka bino mpenja te. 23 Mpɔ ete oyo akoyokaka liteyo mpe akotosaka yango te, ye wana ajali lokola mobali oyo amitali elongi na njoto na talatala; 24 mpɔ ete esili ye komitala, akei na ye, mpe nɔkinɔki abosani sɔkɔ ajali lolenge nini. 25 Nde oyo asili kotalatala na mobeko mokoki, mobeko na bosɔmi, mpe asili koumela kotalatala, ajali moyoki oyo akomi kobosana te, kasi oyo atosi litosi, ye wana akojala na esengɔ kati na kotosa na ye.
26 Sɔkɔ moto mɔkɔ abanji ete ajali moto na kosambela, nde akokangaka lolemo na ye te, kasi akojimbisaka motema na ye, losambo na moto yango ejali mpamba. 27 Losambo na mpetɔ mpe na kokoka epai na Njambe, ye Tata na biso, ejali boye: Kotalaka bitike, na basi-bakufeli-mibali, na kati na mpasi na bango, mpe komibatelaka njoto mpetɔ na makambo na mokili.
Mpɔ na Kolingana
Baninga na ngai, bójala na bindimeli na Nkolo na biso na nkembɔ Yesu Masiya, na kopɔnapɔna bato te. 2 Mpɔ ete moto oyo ajali na lopete na wɔlɔ na mosapi mpe alati bilamba kitɔkɔ akɔti na yanganelo na bino, mobola na bilamba bibebi akɔti mpe; 3 sɔkɔ nde boyambi oyo alati bilamba kitɔkɔ, bino ete : Yɔ kisa awa na esika malamu ; mpe na mobola bino ete : Yɔ telema wana, sɔkɔ, kisa na yɔ na nse awa na makolo na ngai, ¿ bojali na ntembe na kati na bino te? 4 Bokomi basambisi bajali na makanisi mabe te ?
5 Bóyoka, Bandeko na ngai na bolingo, ¿ Njambe apɔni babola na mokili baoyo bajali bajui na kondima mpe batuki na libula na Bokonji lilaki ye na bango balingi ye te? 6 Bino nde bomɔnisi mobola nsɔni. ¿ Bajui bato bakonyɔkɔlaka bino te ? ¿ Bango mpe bakobendaka bino na bikatelo te ? 7 ¿ Bango bakotukaka nkombo malamu oyo bino bobiangami na yango te ? 8 Nde bokosalaka malamu sɔkɔ na sɔlɔ bokokokisaka oyo mokonji na malako, pelamɔkɔ elobi Likomi ete :
Olinga bajalani na yɔ lokola njoto na yɔ mɔkɔ.
9 Nde sɔkɔ bojali kopɔnapɔna bato, bojali kosala lisumu, bojali kokweisama na Mibeko lokola babungi. 10 Mpɔ ete sɔkɔ moto akokokisaka Mibeko mobimba, nde akwei na likambo mɔkɔ mpenja, ajali na ekweli na yango yɔsɔ. 11 Mpɔ ete oyo alobi ete: Sala ekobo te; alobi mpe ete: Boma moto te. Sɔkɔ okosalaka ekobo te, nde obomi moto, okomi mobungi na Mibeko. 12 Bósololaka boye, mpe bósalaka boye, lokola bango bakotalelaka ete bakosambisama na njela na Mobeko na bosɔmi. 13 Mpɔ ete ekateli ejangi mawa ekojala na moto oyo akosalaka na motindo ejangi mawa. Mawa akomikumisaka na kokweisa.
Kondima ekosalisaka Misala malamu
14 ¿Wapi litomba Bandeko, sɔkɔ moto alobi ete ajali na kondima, nde ajangi misala ? ¿ Kondima na yɔ eyebi kobikisa yɔ? 15 Sɔkɔ Ndeko mobali sɔkɔ Ndeko mwasi akojala bolumbu, mpe na kosenga na lilei na ye na mokɔlɔ na mokɔlɔ, 16 sɔkɔ mpe mɔkɔ na bino akoloba na bango ete: Bókende na kimia, bójalaka na mɔtɔ na njoto, bótondaka; nde bokopesa bango yango ejangi bango na njoto te, ¿wapi litomba? 17 Bongo kondima, sɔkɔ ejangi misala, esili kokufa na kati na yango mpenja. 18 Kasi moto mɔkɔ akoloba ete: Yɔ ojali na kondima, ngai mpe najali na misala. Mɔnisa ngai kondima na yɔ oyo ejangi misala, ngai mpe nakomɔnisa yɔ kondima na ngai kati na misala na ngai.
19 Yɔ ondimi ete Njambe ajali mɔkɔ, ojali kosala malamu boye, milimo mabe bandimi, mpe bakolengaka. 20 ¿Nde yɔ moto na mpamba, ojali na mposa na koyeba ete kondima oyo ejangi misala ejali mpamba? 21 Wana etombolaki Abalayama Tata na biso mwana na ye Yisaka na etumbelo, ¿ alongaki mpɔ na misala te ? 22 Omɔni ete kondima na ye na misala na ye bijalaki kosalana elɔngɔ mpe kondima na ye abɔngaka kati na misala na ye. 23 Likomi mpe ekokisama, lilobaki ete :
Abalayama andimaki Njambe mpe etangameli ye mpɔ na boyengebene, abiangamaki Moninga na Njambe.
24 Bomɔni ete moto akolongaka mpɔ na misala na ye, mpe bobele mpɔ na kondima na ye te. 25 ¿ Bobele bongo Laaba mwasi na pite alongaki mpɔ na misala na ye te, wana enyangelaki ye bantoma mpe etindaki ye bango na njela mosusu? 26 Ntina ete lokola njoto oyo ejangi mpema esili kokufa, bongo kondima oyo ejangi misala esili kokufa lokola.
Mpɔ na kokeba na Maloba na Monɔkɔ
Bójalaka milakisi mingi te, Bandeko na ngai, mpɔ boyebi ete biso milakisi tokokitisama na ekiteli eleki monene.
2 Mpɔ ete biso yɔsɔ tokokweaka na makambo mingi. Sɔkɔ moto akokweaka na koloba na ye te, ye moto abɔngi yɔsɔ, mpe ayebi kopekisa njoto na ye mobimba. 3 Sɔkɔ tokotiaka bibende na minɔkɔ na mpunda ete bátosaka biso, tokopengwisaka njoto na bango mibimba. 4 Bótala masua mpe, majali minene bongo, makotindamaka na mipepe makasi, nde makopengwisamaka na yenda mokemoke, na esika na esika elingi moto na yenda. 5 Bongo mpe lolemo ejali elembo moke kati na njoto mpe ekomikumisaka makambo minene. Tala mwa mɔtɔ moke ekobambola jamba monene; 6 mpe lolemo ejali mɔtɔ, lolemo lokola mokili na bokesene efandi kati na bilembo na njoto na biso, kobebisaka njoto mobimba mpe kojikisaka bijaleli na biso yɔsɔ mɔtɔ, yango mpenja kojikaka mɔtɔ na Geena. 7 Mpɔ ete mitindo yɔsɔ na nyama mpe na ndeke, na bilɔkɔ yɔsɔ bikolandaka na mabele, na mbisi yɔsɔ, bakotiamaka nsima mpe basili kotiama nsima na bato. 8 Nde moto sɔkɔ mɔkɔ te akoki kotia lolemo nsima, elɔkɔ mabe ekotambolatambolaka, etondi na ngenge na kufa. 9 Na yango tokokumisaka Nkolo, Tata, na yango tokofingaka bato baoyo bajalisami na lolenge na Njambe. 10 Na monɔkɔ mɔkɔ ekobimaka kokumisa mpe kofinga. Ekoki te, Bandeko na ngai, ete makambo oyo májala boye. 11 ¿ Lijiba ekobimisaka mai na elengi mpe mai na bololo na monɔkɔ mɔkɔ? 12 ¿Lilala eyebi kobota mangolo, Bandeko na ngai, sɔkɔ lingolo kobota malala? Mai na mongwa mpe eyebi kopesa mai na elengi te.
13 ¿ Nani moto na mayele mpe na kosɔsɔla ntina na kati na bino? Ámɔnisa misala na ye na bijaleli malamu kati na bopɔlɔ na mayele. 14 Sɔkɔ nde bojali na makanisi na bilulela mpe na makaka na mitema na bino, bómikumisaka te, bólobaka na lokuta mpɔ na kotemela makambo na sɔlɔ te. 15 Bongo ejali mayele mauti na Likolo te, kasi mauti na mokili, mayele na njoto, mayele na milimo mabe. 16 Mpɔ ete esika ejali bilulela na makaka, wana makelele mpe makambo na mpamba yɔsɔ. 17 Nde liboso mayele mauti na Likolo ejali na mpetɔ, na nsima ejali na kimia, na boboto, na kotosa nɔki, matondi na mawa mpe na mbuma malamu, na ntembe te, na bokosi te. 18 Mpe mbuma na boyengebene ekokonamaka na kimia na bango bakosalaka kimia.
Mpɔ na Makaka
¿ Bitumba mpe koswana na kati na bino mauti wapi ?
¿ Mauti na mposa na bino ikobunanaka na kati na njoto na bino te? 2 Bokolulaka nde bokojuaka te; bokobomaka mpe bokoyokaka mposa, nde bokokokaka kojua te. Bokoswanaka mpe bokobunaka etumba; nde bokojuaka te, mpɔ ete bokolɔmbaka te. 3 Bokolɔmbaka mpe bokojuaka te, mpɔ ete bokolɔmbaka bilɔmbeli mabe, na ntina ete bóbebisa yango na mposa na bino mabe. 4 ¿ Bino basi na ekobo boyebi te ete boninga na mokili ejali koyina na Njambe? Sɔkɔ moto nani akani ete akojala moninga na mokili, ajalisami moyini na Njambe. 5 ¿ Bino bokanisi ete Likomi ejali mpamba lilobi ete : Molimo oyo ye asili kotia kati na biso ajali na mposa mingi na biso na jua ? 6 Nde akopesaka ngɔlu eleki monene, yango wana alobi ete :
Njambe akotemelaka bato na lolendɔ, Nde akopesaka basɔkemi ngɔlu.
7 Na bongo bótosaka Njambe, bótemelaka Satana mpe akokima bino. 8 Bóbelema na Njambe mpe akobelema na bino. Bópetɔla mabɔkɔ, bino bato na masumu, mpe bójalisa mitema na bino mpetɔ, bino bato na mitema mibale. 9 Bótungisama, bóbimisa mpisoli, bólela. Tika koseka na bino ébongwana mawa, mpe esengɔ na bino ébongwana bojito na motema. 10 Bómisɔkisa liboso na Nkolo mpe akotombola bino.
11 Bófundanaka te, Bandeko. Mofundi sɔkɔ mosambisi na Ndeko na ye, ajali kofunda mpe kosambisa Mibeko. Sɔkɔ ojali kosambisa Mibeko, ojali motosi na Mibeko te, nde mosambisi. 12 Mɔkɔ ajali Mopesi na Mibeko mpe Mosambisi, ye akoki kobikisa mpe kobebisa. ¿ Nde yɔ nani ojali mosambisi na moninga na yɔ ?
Mitindo na Bato na Mokili
13 Yakani sasaipi bino bato bojali koloba ete: Lelɔ sɔkɔ lobi tokokenda na mboka oyo sɔkɔ na yango, tokolekisa mbula mɔkɔ wana, tokosala mombongo, tokojua litomba. 14 Boyebi makambo na mokɔlɔ na lobi te, sɔkɔ bomɔi na bino ekojala na motindo boni. Mpɔ ete bojali londende, komɔnana mwa ntango moke, na nsima kolimwa bongo. 15 Kasi ekoki na bino koloba ete: Sɔkɔ ekojala mokano na Nkolo, tokojala na bomɔi, tokosala boye na bongo. 16 Nde sasaipi bojali komikumisaka na ngambó na bino, nde komikumisa yɔsɔ na motindo yango ejali mabe. 17 Na bongo mpɔ na moto oyo ayebi kosala malamu nde akosalaka boye te, ejali na ye lisumu.
Yakani sasaipi bino bajui, bólela, bónganga mpɔ na bolɔji bolingi koya na bino. 2 Misɔlɔ na bino mibebi, bilamba na bino biliami na nselele. 3 Mpaoni na bino na palata na bino mikangami na makele, mpe makele na yango makojala mpɔ na litatoli na bino, makolia mosuni na bino lokola mɔtɔ. 4 Bosili kobomba bilɔkɔ na mikɔlɔ oyo na nsuka. Bóyoka! lifuti na basali babuki bilɔkɔ na bilanga na bino, lisili bino kobɔtɔla yango, ejali kongangela bino, mpe konganga na babuki na bino esili kokoma na matoi na Nkolo na bibele na Likolo. 5 Bofandi na bino na bilɔkɔ malamu, bomisepelisi na bilɔkɔ mingi, bomitondisi mitema na lokoso na mokɔlɔ na koboma. 6 Bokweisi moyengebeni, bobomi ye, nde atemeli bino te.
Toli
7 Na bongo Bandeko, bójala na mitema petee kino Koya na Nkolo. Bótala, moto na elanga akotalelaka mbuma malamu na mabele, ajali na motema petee mpɔ na yango kino ekojua ye mbula na liboso mpe mbula na nsima. 8 Bino mpe bójala na mitema petee, bólendisa mitema na bino, mpɔ ete Koya na Nkolo esili kobelema. 9 Bókimelana te, Bandeko, ete bósambisama te; bótala mosambisi atelemi liboso na bikuke. 10 Bandeko, bókamata lokola elakiseli bolɔji mpe mpiko na Basakoli baoyo balobaki na nkombo na Yawe. 11 Bókanisa ete tobiangi bango bayikaka mpiko boye, bato na esengɔ. Bosili koyoka mpɔ na mpiko na Yobo, bosili komɔna nsuka na makambo na bango na Yawe, mpɔ ete Yawe atondi na mawa mpe na boboto.
12 Nde liboso na makambo yɔsɔ, Bandeko na ngai, bósimba ndai te, sɔkɔ ndai na Likolo te, sɔkɔ ndai na mokili te, sɔkɔ ndai mosusu te, nde tika ee na bino éjala ee, mpe te na bino éjala te, ete bókwea na ekweli te. 13 ¿Mɔkɔ na bino ajali na bolɔji? Tika ábɔndela. ¿ Moto mɔkɔ ajali na esengɔ ? Tika áyemba. 14 ¿ Mɔkɔ na bino abeli malali ? Tika ábianga mikolo na ekelesia, bábɔndela mpɔ na ye, esili bango kopakwela ye mafuta na nkombo na Nkolo. 15 Libɔndeli na kondima ekobikisa mobeli, mpe Nkolo akonetɔla ye ; ata asili kosala masumu, makolimbisamela ye. 16 Na bongo bóyambolana bikweli mpe bóbɔndelelana, ete bóbika. Esengeli na moyengebeni ejali na nguya mingi, wana ejali yango kosala. 17 Elia ajalaki moto na koyoka mposa na motindo mɔkɔ na biso, abɔndelaki libɔndeli ete mbula énoka te, mpe bilanga misato na sanja motoba enokaka na mokili te. 18 Abɔndelaki lisusu, mpe Likolo epesaki mbula mpe mabele ebotisaki mbuma na yango.
19 Bandeko na ngai, sɔkɔ mɔkɔ na bino akopengwa na makambo na sɔlɔ mpɔ na kojimbisama, mpe mosusu akobongwisa ye, 20 tika áyeba ete oyo akobongwisa moto na masumu na epengweli na njela na ye, akobikisa bomɔi na ye na kufa, mpe akojipa ebele na masumu.
lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn